Balthazar Lange

Balthazar Conrad Lange (1854–1937) var en norsk arkitekt.

Han startet arbeidslivet etter å ha gått ut fra realskolen i Arendal i 1869 som assistent i et år hos arkitekt Nestor Thomassen. Han gikk deretter i murer-lære før høsten 1870 reiste til Kristiania som elev hos arkitekt Jacob Wilhelm Nordan i Kristiania og var elev ved Den kongelige tegneskole (Tegneskolen) i tre år fram til 1873. 

I 1873 stiftet han, sammen med 8 andre, Norsk arkitektforening. Trass i foreningens nasjonale navn, kom medlemsmassen til å bestå av disse ni i de to årene den eksisterte, fram til 1875.Brochmann, Odd. - disse arkitektene. Oslo 1986, side 20.

Etter studietiden ved Tegneskolen, fikk han et såkalt «håndverksstipendium» for å fullførte arkitektutdannelsen ved Polytechnische Institut i Hannover i årene 1875–1877.

Etter å ha kommet tilbake til Kristiania arbeidet han som assistent hos arkitekt August Tidemand i to år før han arbeidet hos stadskonduktør Georg Andreas Bull. Fra 1878 og fram til 1881 var han arkitekt ved statsbanenes anleggskontor, hvor han blant annet sto for stasjonsbygninger i Østfold og Vestfold, samt Porsgrunn stasjon. Av større arbeider som jernbanearkitekt tegnet han Trondheim stasjon, Larvik stasjon som har en speilvendt tvilling i Tønsberg gamle stasjon og Bergen gamle stasjon som ble revet i 1976 og som var endestasjonen for Vossebanen. Disse stasjonene var i tegl, mens Sandefjord stasjon fra 1881 er i tre. Stasjonsbygningene i tre bygger i stor grad på Peter Andreas Blix' typetegninger for stasjoner.

Lange har også tegnet flere bygninger i Arendal, da han var gift med Elise Kløcker, som tilhørte borgerskapet i byen. Han tegnet bl.a. en ny bankbygning for Arendals Sparebank, men den ble aldri realisert, da banken gikk konkurs i 1886.Banken som aldri ble bygd, Avtrykk.no, 14.12.2016

Han begynte som bygningsinspektør hos stadsarkitekten i Kristiania, og i 1898 ble han ny stadsarkitekt, hvor han ble fram til han gikk av med pensjon i 1920. 

 Andre arbeider 
 Aspedammen stasjon (1879)
 Uranienborg kirke (1880)
 Stasjonsbygning, Sem stasjon (1881)
 Holmenkollen sanatorium (idag Scandic Holmenkollen Park) (1894)
 Foss videregående skole (1899)
 Bækkegatens politistasjon (1900–02) (senere Grønland politistasjon), Tøyenbekken 1-5
 Majorstuen skole (1906)
 Ombygging av Uranienborg skole (1913)
 Sagene brannstasjon (1913)
 Hegdehaugen skole (1916)
 Ila skole (1916)

 Referanser 

 Eksterne lenker 
 Balthazar Conrad Lange – Geir Tandberg Steigan
 Balthazar Lange – SNL fra Norsk biografisk leksikon


Kategori:Personer tilknyttet Norges Statsbaner